VYHODNOTENIE STAVU APROXIMÁCIE PRÁVA SLOVENSKEJ REPUBLIKY 
S PRÁVOM EURÓPSKYCH SPOLOČENSTIEV A EURÓPSKEJ ÚNIE ZA ROK 2001

Európska komisia vo svojej Pravidelnej správe o pripravenosti Slovenskej republiky na vstup do Európskej únie za rok 2001 z 13. novembra 2001 pozitívne vyzdvihla fakt, že Slovenská republika zaznamenala pokrok v aproximácii práva a tým posilnila svoju schopnosť plniť povinnosti členskej krajiny Európskej únie a ďalej, že pokrok bol vo všeobecnosti viditeľnejší vo vývoji legislatívy a v posilňovaní inštitúcií zodpovedných za vykonávanie legislatívy v praxi.
Vo všeobecnej rovine správa skonštatovala, že Slovensko zaznamenalo v roku 2001 výrazný pokrok v harmonizácii práva s acquis communautaire. Pokrok sa dosiahol najmä v legislatíve vnútorného trhu. Avšak takisto ako v minulom roku, pokrok v jednotlivých kapitolách bol nerovnomerný. K značnému pokroku došlo v oblastiach, ako je slobodný pohyb tovaru, slobodný pohyb služieb, sociálna politika a zamestnanosť, právo obchodných spoločností a colná únia. V legislatíve poľnohospodárstva, regionálnej politiky a koordinácie štrukturálnych nástrojov pretrvávali nedostatky. 
Vyhodnotenie stavu aproximácie práva Slovenskej republiky s právom Európskych spoločenstiev a Európskej únie za rok 2001 hodnotí výsledky práce ministerstiev a ostatných ústredných orgánov štátnej správy Slovenskej republiky v procese aproximácie práva za rok 2001 a prvý štvrťrok 2002. Nadväzuje na materiál „Vyhodnotenie stavu aproximácie práva Slovenskej republiky s právom Európskej únie a správu o činnosti Centrálnej prekladateľskej jednotky za rok 2000“ schválený uznesením vlády Slovenskej republiky č. 704 z 18. júla 2001. 
Slovenská republika si stanovila ako referenčný dátum vstupu do Európskej únie 1. január 2004 a vzhľadom na túto skutočnosť musí prevziať príslušné už prijaté acquis communautaire najneskôr k 31. decembru 2003 s tým, že účinnosť niektorých ustanovení môže byť viazaná na deň nadobudnutia platnosti zmluvy o pristúpení Slovenskej republiky k Európskej únii. 

Celkové zhodnotenie dosiahnutého pokroku v oblasti aproximácie za rok 2001

V hodnotenom období došlo k  zlepšeniu prístupu k výkonu činností spojených s aproximáciou práva v súvislosti s vstupom do záverečnej fázy prístupového procesu do Európskej únie. Boli prijaté kľúčové právne dokumenty, ktoré umožnili vstup procesu aproximácie do svojej záverečnej fázy. Došlo taktiež k výrazným zmenám legislatívno – právneho základu aproximácie práva. 
Najdôležitejšou zmenou bolo prijatie novely Ústavy Slovenskej republiky ústavným zákonom, ktorý bol v Zbierke zákonov Slovenskej republiky  uverejnený pod č. 90/2001 Z. z.. Ústavný zákon nadobudol účinnosť 1. júla 2001 s výnimkou niektorých článkov, ktoré nadobudli účinnosť až 1. januára 2002.  Z pohľadu aproximácie práva sa stali kľúčovými ustanovenia čl. 7, čl. 13 a čl. 120 Ústavy Slovenskej republiky.
Novela ústavy priniesla v oblasti aproximácie práva tieto zmeny:
čl. 7, ods. 2:	
-	vytvorila sa možnosť prenosu výkonu časti suverenity SR na Európske spoločenstvá a Európsku úniu formou medzinárodnej zmluvy,
-	upravila sa prednosť právne záväzných právnych aktov ES/EÚ pred zákonmi,
-	určila sa forma prevzatia právne záväzných aktov vyžadujúcich implementáciu (zákonom alebo nariadením vlády).
čl. 13, ods. 1, písm. c):
-	vytvorila sa možnosť ukladania povinností fyzickým a právnickým osobám na základe tzv. aproximačných nariadení vlády.
čl. 120, ods. 2:
-	prijalo sa splnomocňovacie ustanovenie na vydanie zákona, na základe ktorého je vláda oprávnená vydávať nariadenia aj na vykonanie Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej a na vykonanie medzinárodných zmlúv podľa čl. 7 ods. 2 ústavy. (tzv. aproximačné nariadenia).
V nadväznosti na to bol prijatý zákon č. 19/2002 Z.z., ktorým sa ustanovujú podmienky vydávania aproximačných nariadení vlády Slovenskej republiky. Tento zákon predstavuje prelomový prvok v oblasti aproximácie práva SR s právom ES/EÚ. Zákon je vydaný na základe článku 7 ods. 2 Ústavy Slovenskej republiky a upravuje oblasti, v ktorých je vláda Slovenskej republiky oprávnená vydávať nariadenia na vykonanie Európskej dohody o pridružení a na vykonanie niektorých medzinárodných zmlúv. Aproximačnými nariadeniami vydanými na základe tohto zákona možno ukladať povinnosti podľa článku 13 ods. 1 písm. c) Ústavy SR. Vláda je tak oprávnená vydávať aproximačné nariadenia podľa Európskej dohody o pridružení v oblasti colného práva, bankového práva, vedenia účtov a daní obchodných spoločností, duševného vlastníctva, ochrany pracovníkov na pracovisku, finančných služieb, ochrany spotrebiteľa, technických predpisov a noriem, využitia jadrovej energie, dopravy.  Zákon umožňuje výrazne skrátiť legislatívny proces vďaka komplexnému preberaniu európskych noriem formou nariadení vlády, čím sa urýchli plnenie integračných záväzkov, ku ktorým sa Slovenská republika zaviazala v oblasti aproximácie práva.
Novela Legislatívnych pravidiel vlády SR schválená uznesením vlády SR č. 1130 z 28. novembra 2001 zaviedla nové formálne a obsahové náležitosti doložky  zlučiteľnosti s právom Európskych spoločenstiev a právom Európskej únie. Ide najmä o identifikáciu záväzkov Slovenskej republiky vyplývajúcich z viacerých právnych a politických dokumentov vo vzťahu k ES/EÚ (napr. Partnerstvo pre vstup, screening, Národný program pre prijatie acquis communautaire, negociačné pozície a pod.), uvádzanie gestora smerníc určeného podľa uznesenia vlády SR č. 962 z 10. októbra 2001, údaje o účasti expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom ES/EÚ.
	Vláda SR pri schvaľovaní uznesenia č. 1130 z 28. novembra 2001 zároveň rozhodla, že pravidlá zabezpečujúci jednotný postup pri aproximácii práva, ktoré by mali tvoriť spolu s legislatívnymi pravidlami vlády komplexný materiál upravujúci proces legislatívy a aproximácie práva na úrovni vlády, budú následne prijaté pokynom podpredsedu vlády SR pre legislatívu. Tieto pravidlá boli v roku 2002 prijaté pod názvom metodika aproximácie práva. Účelom metodiky aproximácie práva je upraviť proces aproximácie práva s cieľom pripraviť a schváliť taký právny predpis, ktorý sa stane funkčnou súčasťou právneho poriadku zlučiteľného s právom Európskych spoločenstiev a právom Európskej únie. Metodika aproximácie práva upravuje základné pravidlá a metódy aproximácie práva a vysvetlivky k doložke zlučiteľnosti s právom Európskych spoločenstiev a právom Európskej únie. Metodika je zároveň prvým koncepčným materiálom svojho druhu v Slovenskej republike, pričom obdobné koncepčné dokumenty prijala uznesením vlády napr. Česká republika, Estónsko alebo Chorvátsko.
Uznesením vlády SR č. 962 z 10. októbra 2001 bol schválený materiál „Návrh na určenie gestorstva a zodpovednosti za transpozíciu smerníc Európskych spoločenstiev do slovenského právneho poriadku“. Ide o dokument, cieľom ktorého bolo vytvorenie systému priebežného určovania gestorských rezortov zodpovedných za transpozíciu smerníc do slovenských všeobecne záväzných právnych predpisov. Určenie gestorstva  obsahovalo 138 smerníc, ktoré boli prijaté Európskou úniou v časovom rozpätí rokov 2000 – 31.7.2001. Gestor zodpovedá za zabezpečenie ucelenej transpozície smernice a rámcového rozhodnutia v náležitej súčinnosti s tými dotknutými ústrednými orgánmi štátnej správy, ktorých sa transpozícia nejakým spôsobom dotýka. Gestor zodpovedá za vypracovanie a predloženie návrhu slovenského právneho predpisu, v ktorom sa transpozícia smernice realizuje.
Na základe Dohody medzi vládou Slovenskej republiky a vládou Českej republiky o spolupráci v oblasti legislatívy a harmonizácie právnych poriadkov s právom Európskych spoločenstiev z 18. apríla 2000 si zmluvní partneri pravidelne vymieňajú texty prekladov acquis communautaire v záujme operatívneho urýchlenia procesu aproximácie práva. Výmena prekladov zároveň umožňuje výrazne zrýchliť a zefektívniť proces prekladov komunitárnej legislatívy.
Je zrejmé, že preberanie acquis communautaire do slovenského právneho poriadku sa  v hodnotenom období významne urýchlilo a dosiahlo štádium, v ktorom sa jednotlivé ministerstvá a ostatné orgány štátnej správy zaoberajú aj súladom slovenského právneho poriadku s primárnym právom ES/EÚ, pričom priority sú nasmerované do oblastí, kde ustanovenia niektorej zo zakladajúcich zmlúv môžu nadobudnúť priamy účinok za predpokladu, že to vyplýva z rozhodnutí Európskeho Súdneho dvora (napr. články 12, 23, 25, 28, 39, 43, 49, 81, 82, 141 Zmluvy o založení Európskeho spoločenstva). 
Rezorty, v ktorých pôsobnosti je aproximácia práva ES/EÚ v oblasti slobodného pohybu tovaru a slobodného poskytovania služieb sú zodpovedné aj za previerky doteraz prijatej legislatívy za účelom jej zlučiteľnosti s primárnym právom ES/EÚ, konkrétne s článkami 28-30 a 49-55 Zmluvy o založení Európskeho spoločenstva v amsterdamskom znení. Toto preverovanie legislatívy prebieha kontinuálne v úzkej súčinnosti s príslušnými vedúcimi negociačných skupín, ktorí  majú v agende najmä slobodný pohyb tovaru a slobodné poskytovanie služieb.

Informačný  systém pre legislatívu a aproximáciu práva (ISLAP)

V rámci procesu aproximácie práva ES/EÚ so slovenským právom je nevyhnutné vytvárať na jednej strane technické podmienky pre subjekty, ktoré sa na tomto procese zúčastňujú, ako aj zabezpečovať transparentné informačné výstupy pre orgány EÚ, ktoré sú podkladom pre monitorovanie stavu aproximácie v SR.  Výmena informácií medzi SR a EÚ sa uskutočňuje prostredníctvom databázy Progress Editor (ďalej len „PE“) a screeningových databáz vyvinutých Úradom pre výmenu informácií a technickú pomoc (ďalej len „TAIEX“). Databáza aplikácie PE, ako aj screeningové databázy sú dôležitými podkladmi pre Komisiu pri hodnotení pokroku dosiahnutého v oblasti aproximácie práva. Aktualizácia databázy PE sa vykonáva v dvojmesačných intervaloch, aktualizácia screeningových databáz raz ročne. 
Inštitút pre aproximáciu práva ÚV SR (ďalej len “Inštitút”) je koordinátorom zabezpečovania pravidelných aktualizácií databázy PE a screeningových databáz a zároveň je miestom zabezpečujúcim prístup do databázy CELEX pre ústredné orgány štátnej správy, ktorý je financovaný úradom TAIEX. Taktiež poskytuje informácie o možnostiach prístupu aj do iných databáz (napr. EURlex, VetLex, PhytoLex, databázy prekladov acquis CCVista),  o práve Európskej únie (Official Journal, mikrofiše) pre všetkých, ktorí o to požiadajú.
 	V roku 2001 bola Európskou komisiou poskytnutá Slovenskej republike technická pomoc pri zabezpečovaní opatrení v oblasti zbližovania práva v rámci projektu Phare: „Právne poradenstvo pre aproximáciu práva zamerané na krátkodobé a strednodobé priority vyplývajúce z Partnerstva pre vstup“ (Phare Service Contracts N˚ SR 9808.01.01.0016 ), ktorý zabezpečovalo APS Consortium s rozpočtom 830.000,- EUR.  Počas trvania projektu od októbra 2000 do novembra 2001 bolo schválených a vybavených 90 požiadaviek užívateľov. Užívateľmi technickej pomoci, okrem Inštitútu, boli ministerstvá a ostatné ústredné orgány štátnej správy, Národná rada Slovenskej republiky a Legislatívna rada vlády SR.
	Ďalej sa v hodnotenom období realizoval Phare projekt SR 9808.0101.0020-1, zameraný na vybudovanie informačného systému na podporu aproximácie práva, ktorý mal za cieľ vyriešiť nedostatky súvisiace s oneskoreným alebo nekompletným poskytovaním informácií Európskej komisii o aproximácii práva v príslušnej oblasti. V rámci uvedeného projektu bol vyvinutý informačný systém pre legislatívu a aproximáciu práva (ISLAP). Je databázovým nástrojom pre potreby legislatívnych útvarov a útvarov aproximácie práva na ústredných orgánoch štátnej správy, ktorý predstavuje najmä jednotnú databázu návrhov právnych predpisov, ktoré sú predkladané navrhovateľmi v rámci rôznych stupňov legislatívneho procesu, pri tom zabezpečuje ich náväznosť na príslušnú legislatívu ES/EÚ. Systém tiež obsahuje databázu tabuliek zhody, ktorá sa tvorí v súlade s  uznesením vlády č. 962 z 10. októbra 2001. ISLAP je aj zdrojom informácií o právnych aktoch ES/EÚ, ktoré sú triedené podľa „Directory, Screening a Biela kniha“ a zabezpečuje generovanie informácií do Progress Editoru. Súčasťou systému sú databázy: Legislatívny proces, Aproximácia, Plán legislatívnych úloh vlády, Uznesenia vlády, Databáza prekladov legislatívy ES/EÚ a slovenských právnych predpisov.
Nevyhnutným predpokladom pre zabezpečenie riadneho fungovania systému ISLAP je úplnosť informácií a ich včasné vkladanie do databáz zo strany ústredných orgánov štátnej správy (gestorských rezortov, navrhovateľov právnych predpisov). Preto je nevyhnutné na každom ústrednom orgáne štátnej správy určiť jednu kontaktnú osobu, ktorá bude zodpovedať za vkladanie údajov do databázy a súčasne zabezpečovať, aby všetky potrebné dáta boli sústreďované u kontaktnej osoby.
ISLAP je v súčasnej podobe prístupný najmä pre útvary ústredných orgánov štátnej správy zúčastňujúcich sa na legislatívnom a aproximačnom procese. V súčasnosti je potrebné zabezpečiť prístup do systému aj krajským úradom, vyšším územným celkom, obciam a širokej verejnosti, ktorá by ISLAP využívala ako nástroj na zabezpečenie jej účasti na legislatívnom procese a zároveň ako zdroj informácií potrebný pre implementáciu zharmonizovaného práva na regionálnej a lokálnej úrovni.
Rozšírenie okruhu užívateľov ISLAP-u si vyžiada úpravu systému, aby mohol byť prístupný prostredníctvom siete internet so zachovaním bezpečnostnej stability  s predpokladaným dopadom na štátny rozpočet približne 3 milióny Sk.

P.č.	Produkt	Počet	MJ	Cena/MJ	Spolu	Spolu s DPH	
							
	Pravidelné poplatky						
1	Technická podpora infraštruktúry LN	12	mesiac	40 000	480 000	590 400	
2	Úprava Export/import interface pre PE 	1	rok	500 000	500 000	615 000	
3	EPRIS	1	rok	130 000	130 000	159 900	
4	SITA (Intranet do 100 používateľov)	1	rok	250 000	250 000	307 500	
5	STORIN	1	rok	50 000	50 000	61 500	
 	Spolu	 	 	 	1 410 000	1 734 300	
							
 	Rozvoj systému web + prepojenie s rokovaniami vlády	 		 	 	 	
1	Analýza	1	ks	200 000	200 000	246 000	
2	Vývoj	1	ks	550 000	550 000	676 500	
3	Školenie 	3	školenie	30 000	90 000	110 700	
4	Projekt management	1	ks	180 000	180 000	221 400	
	Spolu				1 020 000	1 254 600	
							
	Spolu celkom	 	 	 	2 430 000	2 988 900	

V rámci prístupového procesu do EÚ je jednou z požiadaviek zapojenie sa Slovenska do on-line Siete pre riešenie problémov vnútorného trhu (SOLVIT), úlohou ktorej je zabezpečiť riešenie cezhraničných problémov, s ktorými sa stretnú občania a podnikatelia v rámci fungovania vnútorného trhu ES a ktoré vzniknú z dôvodu nesprávneho uplatňovania pravidiel vnútorného trhu administratívou členských krajín. 
V každej kandidátskej krajine má byť do druhej polovice roku 2003 vytvorené tzv. SOLVIT centrum, ktoré bude slúžiť na sprostredkovanie vyriešenia problémov a bude zabezpečovať komunikáciu s koordinačným centrom pri Európskej komisii. Hlavnými predpokladmi fungovania SOLVIT centra je vytvorenie pracoviska o počte 2-3 ľudí, zabezpečenie bezpečnej elektronickej komunikácie s príslušnými štátnymi orgánmi a ďalšími subjektami zúčastňujúcimi sa na transpozícii acquis communautaire v rámci vnútorného trhu, ako aj s koordinačným centrom pri Európskej komisii, možnosť zabezpečenia prekladov textov a spravovanie databázy riešených problémov a legislatívy.

Vzhľadom na uvedené požiadavky sa v SR navrhuje vytvorenie SOLVIT centra na sekcii Inštitút pre aproximáciu práva ÚV SR,  ktorý má odborné skúsenosti s problematikou transpozície acquis communautaire v oblasti vnútorného trhu a už v súčasnosti je kontaktným miestom pre úrad Európskej komisie TAIEX a Poradný výbor pre vnútorný trh (IMAC), ktorý predstavuje organizačný základ pre SOLVIT. Súčasťou Inštitútu je aj centrálna prekladateľská jednotka, ktorá môže zabezpečovať preklady potrebných dokumentov a v rámci Inštitútu sa tiež buduje informačný systém ISLAP, ktorý môže byť po jeho prispôsobení využívaný pre potreby SOLVIT centra.

Proces zabezpečovania prekladov pre potreby aproximácie práva k 31. 3. 2002

Prístupový proces Slovenskej republiky k Európskej únii si vyžaduje rozsiahlu harmonizáciu práva SR s právom EÚ. Nevyhnutnou podmienkou toho je kvalitné a včasné preloženie acquis communautaire do slovenského jazyka. Túto úlohu musia splniť všetky asociované krajiny. Okrem legislatívy EÚ je potrebné v priebehu procesu aproximácie prekladať aj niektoré legislatívne akty SR a ďalšie dokumenty, ktoré žiadajú príslušné orgány EÚ v rámci negociácií týkajúcich sa jednotlivých kapitol. 
Na zabezpečenie úloh súvisiacich s prekladmi legislatívy EÚ a ďalších súvisiacich dokumentov bola v októbri 1997 vytvorená Centrálna prekladateľská jednotka (CPJ), pôsobiaca v rámci Inštitútu. Medzi jej hlavné úlohy patria:
1.	koordinácia a zabezpečenie prekladov v rámci ústredných orgánov štátnej správy, ktorá sleduje efektívne využitie finančných prostriedkov a zabraňuje duplicite,
2.	vedenie centrálnej databázy prekladov,
3.	zhromažďovanie prekladov z jednotlivých ústredných orgánov do centrálnej databázy prekladov,
4.	kontrola kvality prekladov formou finálnej revízie vykonávanej revízormi CPJ,
5.	dokumentačný a informačný servis prekladov. 

Význam prekladov je vyjadrený aj ďalekosiahlou podporou EÚ vo vzťahu ku kandidátskym krajinám vo forme projektov Phare a technickej pomoci poskytovanej prostredníctvom úradu TAIEX. Pokiaľ ide o financovanie prekladov z prostriedkov Phare, doteraz sa realizovali 2 projekty: 

1/ SR 9808 01.01.0001    	  „Technická pomoc pre CPJ“ 	            70.000,00 EUR
                                                   
2/ SR 9808 01.01.0002            „Právne preklady“ 		                      500.000,00 EUR
                                            
V rokoch 1999 a 2001 boli predložené ďalšie návrhy projektov na finančné a technické zabezpečenie prekladov, ktoré však neboli schválené. Posledný schválený projekt č. 9808.01.01.2002 bol ukončený 31. 12. 2001, pričom tento termín bol rozhodujúci aj z hľadiska zúčtovania finančných prostriedkov cez Centrálnu finančnú a kontraktačnú jednotku.

	V súlade s požiadavkou Európskej komisie, aby sa asociované krajiny podieľali na financovaní prekladov, bolo uznesením vlády SR č. 219 z 5. apríla 2000 schválené financovanie prekladov acquis communautaire zo štátneho rozpočtu na obdobie rokov 2000-2003. 
V roku 2001 došlo k nepriaznivému časovému posunu vo financovaní v dôsledku nenaplneného rozpočtu na prijatie ďalších pracovníkov, ktorými sa mal posilniť stav CPJ. Prvoradou úlohou nových pracovníkov malo byť urýchlenie revízie prekladov a ich príprava pre spoločné databázy EÚ na budúcu publikáciu v Úradnom vestníku Európskych spoločenstiev. Oneskorenie revíznej činnosti značne komplikuje situáciu necelé 2 roky pred vstupom, kedy navyše aj viaceré rezorty zaostávajú v zadávaní prekladov svojich kapitol.

Stav prekladov	Počet strán	k 31. decembru roka	Očakávaný stav  k
 31. 3. 2002	
		2000	2001		
Primárna legislatíva	OJ	3 088	3 331	3 331	
	NS	5 404	5 829	5 829	
Sekundárna legislatíva	OJ	39 810	52 188	55 113	
	NS	58 018	74 437	75 145	
Ostatné dokumenty (mimo acquis)	OJ	33 153	42 535	42 940	
	NS	20 623	24 754	24 785	
Spolu	OJ	76 051	98 054	101 384	
	NS	84 045	105 020	105 759	

CPJ vyvíja sústavné úsilie na urýchlenie procesu prekladov. S týmto cieľom bolo v priebehu 1. polroka 2001 zo strany CPJ priamo zadaných približne 4000 normostrán textu. Do konca septembra 2001 bol zadaný objem prekladov, ktorý pokryl limit projektu Phare až do konca roka. Vďaka tomu boli preklady dokončené a projektové financie zúčtované do konca roka napriek tomu, že v priebehu roka sa prevod finančného krytia sústavne oneskoroval.

Technické zabezpečenie

Rozhodujúca časť počítačových zariadení bola zaobstaraná z prostriedkov Phare do roku 2000. V priebehu roku 2001 sa využila možnosť zvýšeného limitu na materiálno-technické zabezpečenie zo štátneho rozpočtu a bolo zakúpených 10 počítačov, ktorými sa doplnil stav techniky pre nových zamestnancov. V ďalšom období bude potrebné zabezpečiť pre CPJ nasledovnú techniku, ako náhradu za techniku, ktorá sa v súčasnej dobe stáva nefunkčnou, resp. je nepoužiteľná:

Napaľovacie zariadenie na CD ROM 
- využívané najmä pre potreby odovzdávania súborov do databáz EÚ 	 	10.000,-  Sk
Kopírovací stroj veľký							          500.000,-  Sk

V súčasnej dobe je v počítačovej sieti Inštitútu inštalovaný Windows 2000 NT a MS Office 2000. Z prostriedkov  úradu TAIEX bola inštalovaná vyššia verzia prekladateľského softwaru TRADOS – 5, ktorú už využívajú aj niektorí zmluvní prekladatelia. CPJ plánuje zintenzívniť využívanie tohto softvéru výmenou prekladateľských pamätí v závislosti od počtu budúcich užívateľov.
Centrálna databáza prekladov, ako aj elektronická pošta bola do roku 2001 vedená v Lotuse 4, neskôr v Lotuse 5. Súčasne začala aj úprava databázových údajov, ktoré umožnia kvalitnejšie výstupy. V tejto súvislosti bol vytvorený postup na on-line konverziu textových súborov na formát *.pdf, čo umožňuje sprístupniť revidované súbory nielen pre ústredné orgány, ale aj pre verejnosť bez rizika neoprávnených zásahov. 
Osobitný význam má nová databáza „CCVista“ vytvorená v rámci Európskej komisie, ktorá zhromažďuje preklady acquis v jazykoch kandidátskych krajín za účelom ich prípravy na publikáciu v Úradnom vestníku ES odo dňa vstupu. Na žiadosť úradu TAIEX mali kandidátske krajiny zaslať do tejto databázy všetky svoje revidované dokumenty do 15. februára 2002. CPJ napriek technickým problémom vyplývajúcim z rozdielnosti databáz ich zaslala medzi prvými.

Čerpanie prostriedkov zo štátneho rozpočtu

V roku 2001, súbežne s ukončením projektu Phare 9808 01.01.0002, začalo spolufinancovanie prekladov zo štátneho rozpočtu.   Z  vyčlenenej   čiastky 7 020 000,- Sk  bolo     vyčerpaných 6 515 078,- Sk, zvyšok 504 922,- Sk sa presunul na čerpanie do roku 2002 ako dodatočný zdroj na projektové financovanie prekladov. Rozpočet na rok 2002 vo výške  12 915 000,- Sk bude predstavovať po tomto zvýšení sumu 13 419 922,- Sk.
Z celkovej analýzy vyplýva požiadavka na zabezpečenie základného dofinancovania prekladov k predpokladaného termínu vstupu do EÚ k 1.1.2004 v celkovej čiastke 10 660  000,- Sk zo štátneho rozpočtu na rok 2003, t.j. celkový rozpočet na rok 2003 sa navrhuje o túto navýšiť na celkovú sumu 19 650 000,- Sk.

Preklady acquis communautaire a rozhodnutí Európskeho súdneho dvora

   	Povinnosť asociovaných krajín preložiť acquis communautaire je definovaná objemom približne 80 000 strán úradného vestníka ES, čo je oficiálny odhad únie. Z toho približne 5000 strán OJ tvorí záväzný zoznam rozhodnutí ESD, ktoré je potrebné preložiť. Súčasne sa uvádza, že každoročne pribudne až 5000 strán novej legislatívy. Od roku 1997 je to približne 20 000 strán navyše, s čím sa nepočítalo pri pôvodnom návrhu financovania prekladov podľa uznesenia vlády SR č. 219 z 5. apríla 2000.

 	V súčasnej dobe  je preložených asi 60 000 strán OJ, t. j. reálne zostáva preložiť ďalších  40 000 strán OJ (70 000 normostrán) do dňa vstupu. Na zabezpečenie tohto objemu chýba pri zohľadnení plánovaného limitu a doterajšieho čerpania približne 24 400 000,-  Sk.
 	Z hľadiska jednotnosti terminológie, frazeológie a formátovania legislatívnych dokumentov EÚ má nezastupiteľnú úlohu príručka na prekladanie právnych aktov EÚ. Originál príručky v anglickom jazyku poskytol úrad TAIEX. Jej preklad, rovnako ako preklady legislatívy SR, boli financované v rámci projektu Phare. 
Činnosť CPJ sa bude v najbližšom období odvíjať od potreby pripraviť preklady primárnej a sekundárnej legislatívy ES/EÚ k príprave zmluvy o pristúpení SR k EÚ a na prípravu publikácie legislatívy v slovenskom jazyku v Úradnom vestníku Európskych spoločenstiev. S týmto cieľom bola od marca 2002 zriadená revízna jednotka v rámci TAIEXu, zložená zo zástupcov všetkých asociovaných krajín, ktorá bude slúžiť na koordináciu týchto činností a na priamu kontrolu preložených dokumentov. Za týmto účelom bude v rámci CPJ dokončená rekonštrukcia údajovej základne, aby sa uľahčila vzájomná komunikácia s databázou CCVista a aby sa zosúladila štruktúra a označovanie dokumentov s požiadavkami Európskej komisie a  jej úradu TAIEX.

Plnenie prioritných úloh vlády SR vyplývajúcich z Pravidelnej správy Európskej komisie o pripravenosti Slovenskej republiky na členstvo v Európskej únii

V roku 2001 pokračovali negociácie so Slovenskou republikou, v rámci ktorých sa hodnotí stav preberania acquis communautaire a schopnosť Slovenskej republiky plniť svoje  povinnosti vyplývajúce z členstva v Európskej únii. Slovenskej republike sa podarilo v priebehu roku 2001 a v prvom štvrťroku 2002 predbežne uzavrieť 23 negociačných kapitol. Celkovo doteraz Slovenská republika uzatvorila 26 kapitol.
Schválenie všetkých negociačných pozícií vládou SR v roku 2000 predstavovalo následne výrazný moment pre preberanie legislatívy ES/EÚ, nakoľko predstavovalo pevný orientačný bod v preberaní acquis a umožnilo rozbehnutie záverečného zosúlaďovania práva na základe obojstranne  dohodnutého časového a vecného programu.
Dňa 28. januára 2002  bolo prijaté  rozhodnutie Rady Európskej únie č. 2002/93/ES o princípoch, prioritách, strednodobých cieľoch a podmienkach obsiahnutých v Partnerstve pre vstup so Slovenskom.  Nadväzuje na rozhodnutie Rady Európskych spoločenstiev č. 1999/853/ES o prijatí Partnerstva pre vstup 1999, v ktorom sa stanovili krátkodobé a strednodobé priority v oblasti aproximácie práva Slovenskej republiky s právom Európskej únie.
Uznesením vlády Slovenskej republiky č. 704 z 18. júla 2001 k vyhodnoteniu stavu aproximácie práva SR s právom EÚ a k správe o činnosti Centrálnej prekladateľskej jednotky za rok 2000 boli vedúci pracovných skupín zodpovední za príslušné negociačné kapitoly patriace do ich pôsobnosti zaviazaní, aby bezprostredne po schválení príslušného právneho predpisu zabezpečili premietnutie údajov z doložky zlučiteľnosti a tabuliek zhody do databázy Progress Editor.
Vláda Slovenskej republiky prijala uznesenie č. 1154 z 12. decembra 2001, v ktorom vzala na vedomie materiál: „Prioritné úlohy vlády SR vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii“. Tieto priority súviseli s potrebou identifikácie legislatívnych úloh, ktorých prijatie je podmienkou dosiahnutia pozitívneho hodnotenia pokroku Slovenskej republiky v plnení Kodaňských kritérií pre členstvo v Európskej únii zo strany Európskej komisie v roku 2002.
Z počtu 229 prioritných úloh vlády SR vyplývajúcich z Pravidelnej správy Európskej komisie o pripravenosti SR na členstvo v EÚ bolo identifikovaných 141 nelegislatívnych úloh a 88 úloh legislatívnej povahy, z toho 42 návrhov zákonov v hodnotenom období. Týchto 42 prioritných návrhov zákonov, ktorých prijatie Národnou radou Slovenskej republiky je monitorované Európskou komisiou, vláda uložila ministrom a predsedom ústredných orgánov štátnej správy predložiť na rokovanie Legislatívnej rady a následne vlády Slovenskej republiky najneskoršie do 26.  apríla 2002 tak, aby tieto prioritné návrhy zákonov mohli byť prerokované a schválené Národnou radou SR ešte v tomto volebnom období. Vláda SR k stanovenému dátumu nepredložila Národnej rade SR nasledovné návrhy zákonov: 

•	zákon o rovnakom zaobchádzaní (tzv. antidiskriminačný zákon – návrh zákona bol
schválený vládou SR dňa 29. 5.2002 a je predložený na rokovanie NR SR),
•	zákon o ochrane prírody a krajiny (22. mája 2002 návrh zákona schválila vláda SR a je
predložený na rokovanie Národnej rady SR),
•	zákon o dlhodobom nájme poľnohospodárskych pozemkov (návrh legislatívneho
zámeru bol schválený v Legislatívnej rade vlády),
•	návrh zákona o vzájomnom uznávaní odborných kvalifikácií (10. apríla 2002 návrh schválila vláda SR, je zaradený na rokovanie NR SR),
•	návrh zákona o zdravotnom poistení (24. apríla 2002 návrh schválila vláda SR, je zaradený na rokovanie NR SR),
•	návrh zákona o sociálnom poistení (zákon bol už schválený NR SR a bol zaslaný na podpis prezidentovi SR),
•	novela zákona č. 337/1998 Z. z. o veterinárnej starostlivosti (návrh schválila NR SR), 
•	návrh zákona o výchove a vzdelávaní (12. apríla 2002 bol návrh doručený na Úrad vlády SR),
•	návrh zákona o vyšších súdnych úradníkoch (návrh schválila NR SR),
•	návrh zákona, ktorým sa mení a dopĺňa zákon č. 132/1990 Zb. o advokácii (NR SR návrh neschválila),  
•	návrh zákona o povolaní zdravotnej sestry, pôrodnej asistentky a o Slovenskej komore 
zdravotných sestier a pôrodných asistentiek (zákon bol dňa 30. mája 2002 podpísaný prezidentom SR),  
•	návrh zákona o ochrane osobných údajov (bol schválený v NR SR),
•	návrh zákona o energetickej efektívnosti (6. decembra 2001 vláda schválila návrh na 
zrušenie predmetnej úlohy z uznesenia vlády SR č. 703/2001 a z PLÚV; zákon nahradilo šesť nariadení vlády SR o energetickom štítkovaní a nariadenie o označovaní hluku – predmetné nariadenia boli dňa 13. marca 2002 uverejenené v Zbierke zákonov),
•	novela zákona č. 70/1998 Z.z. o energetike (zaradený na rokovanie NR SR),
•	zákon o verejných vodovodoch a kanalizáciách (zaradený na rokovanie NR SR),
•	zákon o Súdnej rade Slovenskej republiky (bol schválený v NR SR),
V porovnaní s novelizovanými Legislatívnymi pravidlami vlády SR zákon č. 138/2002 Z. z., ktorým sa mení a dopĺňa zákon č. 350/1996 Z.z. o rokovacom poriadku Národnej rady Slovenskej republiky, ani uznesenie NR SR č. 19/1997 Z. z. k návrhu legislatívnych pravidiel tvorby zákonov nereagujú na nové formálne a obsahové náležitosti doložky zlučiteľnosti. Povinnosť predkladateľov návrhov zákonov v prípade poslancov/skupiny poslancov alebo výborov NR SR, využívajúcich právo zákonodarnej iniciatívy podľa čl. 87, ods. 1 Ústavy Slovenskej republiky vypracovávať tabuľku zhody nie je takto upravená. Súlad návrhu zákona s právom Európskej únie sa preukazuje stále len pôvodnou doložkou zlučiteľnosti návrhu zákona s právom Európskej únie. Tým sa výrazne narušuje informačná hodnota návrhu zákonov a vytvára nežiadúci stav rozdielnych foriem posudzovania súladu návrhov zákonov s právom ES/EÚ pri návrhoch zákonov predkladaných vládou a návrhov zákonov predkladaných parlamentom. Vzhľadom na množstvo zmien uskutočnených prostredníctvom pozmeňovacích návrhov poslancov a výborov na pôde parlamentu, by bolo potrebné zvážiť i zavedenie ďalšieho nástroja, a to tzv. následnej tabuľky zhody, ktorá by odrážala finálny stav transpozície právneho aktu ES/EÚ do návrhu zákona a skutočný stupeň zlučiteľnosti návrhu zákona s právom ES/EÚ.   
V  súvislosti s preberaním záväzkov vyplývajúcich z budúceho členstva Slovenska v Európskej únii vznikla v legislatívnej praxi otázka, ako formulovať v záverečných ustanoveniach právnych predpisov nadobudnutie účinnosti tých ustanovení návrhov právnych predpisov, ktorých účinnosť je viazaná na deň vstupu Slovenskej republiky do Európskej únie. Vychádzajúc z názvu Zmluvy o pristúpení Rakúska, Fínska a Švédska k EÚ (táto zmluva je v súčasnosti vzorom pre technické adaptácie a bude vzorom i pre vypracovanie prístupovej zmluvy s novými kandidátskymi krajinami uchádzajúcimi sa o členstvo v EÚ) a z čl. 49 Zmluvy o EÚ v amsterdamskom znení, podľa ktorého sa členské štáty stávajú členmi Európskej únie, to znamená: Európskych spoločenstiev (čl. II – IV zmluvy o EÚ), ako aj spoločnej zahraničnej a bezpečnostnej politiky a policajnej a súdnej spolupráce vo veciach vyšetrovania (Hlavy V a VI), ako aj z čl. 24 Viedenského dohovoru o zmluvnom práve z roku 1969 bola odporúčaná nasledovná legislatívna formulácia: „Tento zákon  nadobúda účinnosť dňom nadobudnutia platnosti zmluvy o pristúpení Slovenskej republiky k Európskej únii“.

Metodika vyhodnocovania stavu aproximácie práva za jednotlivé negociačné kapitoly

Vo vyhodnotení sa za splnenú úlohu považuje návrh slovenského právneho predpisu, uverejneného v Zbierke zákonov v roku 2001, čo zodpovedá podmienkam hodnotenia plnenia legislatívnych záväzkov zo strany Európskej komisie pri zostavovaní pravidelných správ o pripravenosti na členstvo v Európskej únii, ako aj kritériám technickej výmeny informácií medzi Slovenskou republikou a Európskou úniou prostredníctvom databázy Progress Editor. Niektoré právne predpisy však boli prijaté ešte v roku 2001,  ale  publikované boli až v roku 2002. Práve z  dôvodu týchto časových presahov, ako aj z dôvodu čo najkomplexnejšieho pohľadu pri vyhodnocovaní procesu aproximácie boli do vyhodnotenia zahrnuté aj právne predpisy, ktoré boli prijaté resp. predložené aspoň na medzirezortné pripomienkové konanie v období medzi 1.1.2002 - 31.3.2002 a štádium legislatívneho procesu týchto právnych predpisov bolo vyhodnotené ku dňu predloženia správy na rokovanie vlády SR.
Acquis communautaire za posudzované obdobie je rozdelené do 29-tich negociačných kapitol, zhodných s pracovnými skupinami. K jednotlivým slovenským právnym predpisom sú pripojené údaje o právnych aktoch ES/EÚ transponovaných do slovenských právnych predpisov v danom štádiu legislatívneho procesu. Podrobný prehľad o dosiahnutom stave aproximácie v hodnotenom období je uvedený v prílohe č. 1 k tejto správe.
Celkovo bolo v 29 negociačných kapitolách v roku 2001 a v prvom štvrťroku 2002 prijatých 234 všeobecne záväzných právnych predpisov, do ktorých bolo transponovaných 952 právnych predpisov ES/EÚ.